AGE พุ่ง 6.12% รับผลบวกราคาถ่านหินทุบสถิติ 3 ปี
AGE พุ่ง 6.12% รับผลบวกราคาถ่านหินทุบสถิติ 3 ปี - ออเดอร์เพียบหนุนยอดขายปีนี้เข้าเป้า อยู่ระหว่างเจรจาพันธมิตรรุกตลาดเวียดนาม ล่าสุด ณ เวลา 11.18 น. ราคาอยู่ที่ 1.56 บาท บวก 0.09 บาท หรือ 6.12% สูงสุดที่ 1.59 บาท ต่ำสุดที่ 1.51 บาท มูลค่าซื้อขายที่ 29.25 ล้านบาท 
21 ต.ค. 2559

ผู้สื่อข่าวรายงานว่า ราคาหุ้นบริษัท เอเชีย กรีน เอนเนอจี จำกัด (มหาชน) หรือ AGE ณ เวลา 11.18 น. ราคาอยู่ที่ 1.56 บาท บวก 0.09 บาท หรือ 6.12% สูงสุดที่ 1.59 บาท ต่ำสุดที่ 1.51 บาท มูลค่าซื้อขายที่ 29.25 ล้านบาท 

นายพนม ควรสถาพร กรรมการผู้จัดการ AGE เปิดเผยว่า การปรับตัวเพิ่มขึ้นของราคาถ่านหิน (Newcastle Coal) ยังคงปรับตัวเพิ่มขึ้นแข็งแกร่ง ล่าสุดปิดที่ 92.7 ดอลลาร์/ตัน เพิ่มขึ้น 75% เมื่อเทียบจากปีก่อน หรือเป็นการเพิ่มขึ้นสูงสุดในรอบ 3 ปี นั้นจะส่งผลเชิงบวกกับบริษัทในช่วงครึ่งหลังของปีนี้ และปีหน้า จากการจำหน่ายและส่งออกถ่านหินทั้งในประเทศและต่างประเทศเพิ่มขึ้น
โดยช่วงครึ่งหลังปีนี้มีคำสั่งซื้อถ่านหินเพิ่มขึ้น โดยเฉพาะตลาดต่างประเทศ จากครึ่งปีแรกที่มียอดขายในสัดส่วนที่น้อย โดยทั้งปีบริษัทตั้งเป้ายอดขายถ่านหินไว้ที่ระดับ 2.2 ล้านตัน ซึ่งคาดว่าจะแบ่งเป็นสัดส่วนยอดขายในประเทศประมาณ 80% และต่างประเทศ ประมาณ  20% จึงเชื่อว่าปริมาณการขายของบริษัทจะเติบโตได้ 10-15% เมื่อเทียบจากปีก่อน
สำหรับยอดขายในประเทศที่เพิ่มขึ้นนั้น เป็นการปรับกลยุทธ์การขายถ่านหินในประเทศ โดยหันมาทำการตลาดเพิ่มขึ้น โดยเฉพาะในกลุ่มอุตสาหกรรมขนาดใหญ่ที่มีความต้องการใช้ถ่านหินเป็นเชื้อเพลิงในการผลิต ส่วนยอดขายจากต่างประเทศนั้น มาจากการส่งออกถ่านหินไปยังจีน หลังจากมีการนำเข้าถ่านหินเพิ่มขึ้น บวกกับเริ่มเข้าสู่ช่วงฤดูหนาวทำให้มีการสะสมเชื้อเพลิงเพื่อผลิตไฟฟ้า บวกกับเวียดนามเริ่มมีการนำเข้าถ่านหินเพิ่มขึ้นเช่นตามการขยายตัวของเศรษฐกิจ และความต้องใช้ไฟฟ้าที่เพิ่มขึ้น
นอกจากนี้บริษัทอยู่ระหว่างการเจรจากับพันธมิตรในประเทศเวียดนาม เพื่อรุกทำการตลาดเพิ่มมากขึ้น และคาดว่าโครงการร่วมทุนในเวียดนามจะสามารถได้ข้อสรุปในช่วงปลายปีนี้